16. ΝΟΜΟΘΕΤΙΚΟΝ ΔΙΑΤΑΓΜΑ της 22/24 Μαΐου 1926 Περί αυξήσεως φόρου επί του καταναλισκομένου καπνού και σιγαρέττων. Άρθρ.1-2.(Καθορίζοντα τον φόρον καταναλώσεως καπνού αντικατεστάθησαν δια των εν τέλει του θέματος νεωτέρων διατάξεων). Άρθρ.3.Αι τιμαί λιανικής πωλήσεως των κυτίων καπνού και σιγαρέττων και αι ποσότητες αυτών καθορίζονται υπό των καπνοβιομηχάνων και αναγράφονται επί των κυτίων. Επιτρέπεται κατά τας ισχύουσας διατάξεις καθορισμός υπό του δημοσίου ανωτάτης τιμής πωλήσεως και ποιότητος παντός είδους σιγαρέττων. Άρθρ.4.-Το δια την κατασκευήν των δια του άρθρ. 1 του παρόντος οριζομένων μηχανοποιήτων σιγαρέττων απαιτούμενον σιγαρόχαρτον εις ταινίας, υποχρεούνται όπως προμηθεύωνται οι καπνοβιομήχανοι, τηρουμένων των ορισμών και διατυπώσεων των ισχυόντων δια το σιγαρόχαρτον του μονοπωλίου. Το σιγαρόχαρτον τούτο δεν απαλλάσσεται της καταβολής του νομίμου αντιτίμου. Το πλάτος των ταινιών σιγαροχάρτου των χρησιμοποιουμένων δια την κατασκευήν λεπτών σιγαρέττων ορίζεται κατ’ ανώτατον όρον εις 24 χιλιοστά του μέτρου, το δε μήκος των σιγαρέττων τούτων δεν επιτρέπεται να είναι ανώτερον των 48 χιλιοστών του μέτρου. Δι’ αποφάσεως του υπουργού των Οικονομικών δύναται ν’ απαγορευθή η κατασκευή σιγαρέττων εις καπνοβιομήχανον κατασκευάζοντα σιγαρέττα δια ταινιών σιγαροχάρτου διαστάσεων άλλων ή των νομίμων τοιούτων. Εις τον επί των Οικονομικών υπουργόν ανατίθεται η δημοσίευσις και εκτέλεσις του παρόντος Ν.Δ/τος, ούτινος η ισχύς άρχεται από της δημοσιεύσεως αυτού εις την Εφημερίδα της Κυβερνήσεως. 